Document ID: 32005R1039

RÅDETS FORORDNING (EF) Nr. 1039/2005
af 21. juni 2005
om ændring af forordning (EØF) nr. 1907/90 for så vidt angår mærkning af æg
RÅDET FOR DEN EUROPÆISKE UNION HAR -
under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg (1), særlig artikel 2, stk. 2,
under henvisning til forslag fra Kommissionen, og
ud fra følgende betragtninger:
(1)
Fra den 1. juli 2005 skal æg solgt på et lokalt offentligt marked være stemplet med en kode, der angiver producentnummer og gør det muligt at bestemme produktionssystemet, jf. artikel 7, stk. 1, litra a), i Rådets forordning (EØF) nr. 1907/90 af 26. juni 1990 om handelsnormer for æg (2). I visse medlemsstater kan dette krav give vanskeligheder for små bedrifter med lave indkomster, og hvis ægproduktion ofte kun er en bibeskæftigelse. Da muligheden for at kunne sælge konsumæg på det lokale marked er af stor økonomisk og social betydning for disse bedrifter, anses det for hensigtsmæssigt, at medlemsstaterne får tilladelse til at fritage disse bedrifter for dette mærkningskrav. Der bør derfor fastsættes en sådan undtagelsesbestemmelse for ægproducenter, hvis bedrift ikke overstiger 50 æglæggende høner.
(2)
På grund af sagens hastende karakter er det absolut nødvendigt at muliggøre en fravigelse af den periode på seks uger, der er omhandlet i afsnit I, nr. 3, i protokollen om de nationale parlamenters rolle i Den Europæiske Union, der er knyttet som bilag til traktaten om Den Europæiske Union og traktaterne om oprettelse af De Europæiske Fællesskaber.
(3)
Forordning (EØF) nr. 1907/90 bør ændres i overensstemmelse hermed -
UDSTEDT FØLGENDE FORORDNING:
Artikel 1
Sidste afsnit i artikel 2, stk. 3, i forordning (EØF) nr. 1907/90 affattes således:
»Æg, der sælges af producenten på et lokalt offentligt marked, skal dog være mærket med den kode, der er angivet i artikel 7, stk. 1, litra a). Medlemsstaterne kan fritage ægproducenter, hvis bedrift ikke overstiger 50 æglæggende høner, for dette krav, såfremt disse æg sælges på et lokalt offentligt marked i produktionsregionen i den pågældende medlemsstat, og bedriftens navn og adresse er angivet på salgsstedet.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. juli 2005.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 21. juni 2005.

Labels: 3
17
15